Langs og omkring Åboulevarden står borde og stole mange steder ude hele natten til frit brug for festglade gæster, selvom det er stik imod reglerne for udeservering.

Annonce

Det er sommer, og når vejret for en gangs skyld er til det, vrimler det på Åboulevarden med både lokale og turister, der nyder en forfriskning udenfor.

Her er det foran Zenza en tidlig fredag morgen. De opstillede borde og stole står fortsat fremme til fri afbenyttelse.

Men når dag bliver til nat, er det ikke længere tilladt at have borde, stole og andet inventar stående uden for ens restaurant eller bar. Reglerne på området siger, at udeservering skal stoppe til midnat på hverdage og klokken 2 fredage og lørdage. Og med udeservering menes der ikke blot fysisk servering udendørs, men også selve opstillingen af borde, stole og parasoller. Efter klokken 24 eller 2 skal det fjernes eller som minimum stables op.

Der Kuhstall den samme fredag morgen. Her står træbordene fortsat fremme.

Det er der tilsyneladende flere af restauratørerne langs og omkring åen, der ikke helt har forstået. Stiften har fra en borger modtaget en lang række billeder med anført tidsstempel, der viser, at inventar fortsat står fremme og benyttes af gæster til langt ud på den lyse morgen.

Foran The Old Irish Pub fylder borde og stole hele fortovet.

Billederne, der er taget natten til søndag 10. juli og natten til fredag 15. juli, er også blevet sendt til Aarhus Kommune, og ved Center for Byens Anvendelse, der håndterer udeserveringstilladelser, er man ikke i tvivl:

»Det skal i hvert fald være sådan, at det (inventaret, red.) ikke er tilgængeligt. Og ud fra billederne ser det ud til, at det er tilgængeligt på de tidspunkter. Folk skal selvfølgelig overholde de udeserveringsregler, der er på området, og det skal de også i den her sammenhæng,« siger teamleder Mikkel Christensen.

»Sagsbehandlingsmæssigt er den lige efter bogen. Vi kontakter dem og gør dem opmærksomme på udeserveringsreglerne.«

Han oplyser, at de pågældende restauratører har udvidet åbningstider, hvilket giver dem lov til at have åbent til klokken fem om morgenen fra torsdag til lørdag. Men så skal døre og vinduer være lukkede, så der er mindst muligt støj. Og de almindelige regler for udeservering gælder stadig.

Der Kuhstall er et af de steder, der er med på flere af de tilsendte billeder. Et billede fra søndag 10. juli viser, at der klokken 3.42, næsten to timer efter det tilladte tidspunkt, fortsat sidder mange gæster med drikkevarer på de opstillede bænke foran facaden.

Annonce

Hvad betyder udeservering?

Medejer Pete Jepsen erkender, at man nok ikke helt har været klar over, hvad begrebet udeservering egentlig dækker over.

»Jeg forstår udeservering som det, at man render rundt uden for og serverer drikkevarer, og det er jo ikke det, vi i princippet gør. Jo, i de tidlige timer render vi rundt ude ved bordene, men fra klokken 23, når dørmanden møder ind, får alle at vide, at drikkevarer skal hældes over i krus. Og jeg ved jo ikke, hvor folk går hen med deres drikkevarer. Fra klokken 23 siger vi i hvert stop for drikkevarer ud af døren, medmindre det bliver hældt over i et plastikkrus,« siger han.

Han fortæller, at politiet i weekenden var forbi for netop at tale om reglerne for udeservering.

»Der kunne jeg så forstå, at der har været lidt forvirring om hvordan og hvorledes, for det er jo stort set alle beværtninger nede langs åen, der har borde og stole stående ude foran. Og vi har også vores bænke stående, men det er ikke fordi, vi bruger dem til udeservering,« siger Pete Jepsen.

Ordensmagten forklarede, at det udendørs inventar skal fjernes efter klokken 2 i weekenderne. Ifølge Pete Jepsen får Der Kuhstalls træbænke i sommerperioden ofte lov til at stå ude natten over, så de er klar igen næste dag. Og man har ikke tidligere fået påtaler eller henvendelser.

»Vi har så nok ikke været helt bekendt med reglerne, men vi er selvfølgelig kun interesseret i at følge de anvisninger, vi får fra kommunen og politiet,« siger Pete Jepsen.

»Det kan godt være, vi har været for dårlige til at få ryddet bordene væk, men så kigger man lidt på, hvordan det ellers ser ud dernede (ved åen, red.)«.